ตปท.โหมซื้อบอนด์1.6หมื่นล.
เน้นพันธบัตรสั้น กดผลตอบแทนทุกช่วงอายุลด คาดเงินไหลเข้าถึงสิ้นปี
15 ก.ย. 2555

เน้นพันธบัตรสั้น กดผลตอบแทนทุกช่วงอายุลด คาดเงินไหลเข้าถึงสิ้นปี
ต่างชาติแห่ซื้อตราสารหนี้ไทยสูงถึง 16,622 ล้านบาท ผลตอบแทนลด คาดเงินไหลเข้าอีกเพียบ ยันไม่เกิดภาวะฟองสบู่ 
น.ส.อริยา ติรณะประกิจ ผู้ช่วยกรรมการผู้จัดการ สมาคมตลาดตราสารหนี้ไทย เปิดเผยว่า มาตรการกระตุ้นเศรษฐกิจของสหรัฐอเมริกาอัดยาแรงกว่าที่ตลาดคาดการณ์ไว้ และเป็นมาตรการแบบปลายเปิด คือ ไม่มีระยะกำหนดเวลาและจะทำจนกว่าเศรษฐกิจจะฟื้นตัว ส่งผลให้อัตราผลตอบแทน (ยีสต์) ในตลาดพันธบัตรไทย (บอนด์) ลดลงทันทีทุกช่วงอายุ เฉลี่ยประมาณ 0.01-0.10% เช่น พันธบัตรอายุ 5 ปี ผลตอบแทนลงมาอยู่ที่ 3.26% จาก 3.37% เพราะมีความต้องการซื้อพันธบัตรเข้ามาจากสถาบันทั้งในและต่างประเทศ 
ด้านนักลงทุนต่างชาติมีแรงซื้อสุทธิ เท่ากับ 16,622 ล้านบาท เน้นพันธบัตรระยะสั้นอายุไม่เกิน 1 ปี 
นอกจากนี้ คาดว่าผลจากคิวอี 3 จะทำให้ยอดการถือครองสุทธิของนักลงทุนต่างชาติในตลาดตราสารหนี้ไทยตอนสิ้นปีเพิ่มขึ้นอย่างแน่นอน แต่ก็ยังประมาณไม่ได้ว่าจะมากแค่ไหน 
ทั้งนี้ ณ สิ้นเดือน ก.ค. 2555 ยอดถือครองสุทธิของต่างชาติอยู่ที่ 6.44 แสนล้านบาท หรือประมาณ 8.2% ของมูลค่าตราสารหนี้ทั้งหมดเพิ่มขึ้นจากสิ้นปี ซึ่งอยู่ที่ 6.7%
น.ส.อริยา กล่าวว่า เม็ดเงินที่ไหลเข้ามาจะไม่ส่งผลให้เกิดภาวะฟองสบู่ในตลาดตราสารหนี้ เพราะลักษณะของตลาดและการลงทุนแตกต่างอย่างสิ้นเชิงกับตลาดหุ้น
นอกจากนี้ นักลงทุนต่างชาติจะเข้ามาลงทุนในตราสารหนี้ที่มีอายุมากกว่า 1 ปี ในสัดส่วน 65% และ 35% ลงในตราสารหนี้ที่ต่ำกว่า 1 ปี ซึ่งจะเห็นว่าเข้ามาเพื่อเก็งกำไรมีน้อยมาก
“ตลาดตราสารหนี้จะเกิดฟองสบู่ได้ก็ต่อเมื่ออัตราดอกเบี้ยอยู่ในระดับที่ต่ำมากๆ แต่ก็ไม่ใช่เรื่องที่เกิดขึ้นได้ง่ายๆ เพราะดอกเบี้ยก็จะถูกกำกับโดยนโยบายของธนาคารแห่งประเทศไทย” น.ส.อริยา กล่าว
อย่างไรก็ตาม ในภาวะที่ความต้องการลงทุนในตราสารหนี้ที่มีเพิ่มมากขึ้นและอัตราดอกเบี้ยอยู่ในระดับต่ำ ก็น่าจะเป็นจังหวะที่ดีที่สนับสนุนให้รัฐบาลออกพันธบัตรมาลงทุนและกระตุ้นเศรษฐกิจ เพราะได้ต้นทุนที่ถูกลงด้วย
นายวิรไท สันติประภพ รองผู้จัดการ สายงานพัฒนาและวางแผนกลยุทธ์องค์กร ตลาดหลักทรัพย์แห่งประเทศไทย (ตลท.) คาดว่า เงินทุนน่าจะยังไหลเข้าตลาดพันธบัตรต่อ เพราะส่วนต่างดอกเบี้ยของไทยยังต่ำกว่าพันธบัตรรัฐบาลสหรัฐ โดย 8 เดือน มีเงินทุนซื้อพันธบัตรไทยแล้ว 6.66 แสนล้านบาท ซึ่งเกือบจะเท่ากับมูลค่าซื้อทั้งปี 2554 ที่ 6.96 แสนล้านบาท